Colyn maak Man Kos: October 2015
Kombuis - Houtbakke en houtborde
Man Kos en houtborde is eintlik sinoniem. Vir my is hout baie spesiaal en ek raak bedonnerd as ek sien mense verniel hout produkte. Ek raak veral erg befoeterd as ek sien dat hardehout vermors word ... hoekom ... feit is dat daai mens wat daardie hardehout boom afkap kan in sy lewe nooit weer daardie boom vervang nie. Hierdie geit van my kom al van baie jonk af en dit was 'n sterk motiverende ding vir my in die jare toe ek houthuise en houtdekke gebou het. Ryk mense probeer hulle "power" bewys en dan lê hulle skaars inheemse hardehout planke op 'n dek ... sotheid in Suid Afrika ... daardie hout het nie 'n kans in ons klimaat nie en ek gaan nou nie oor die tegniese aspekte praat nie. Feit is, aangeplante dennehout wat reg behandel is sal enige hardehout dek in Suid Afrika met baie jare oorleef.
Onderkant van houtbak
Maar kom ek kom by die punt ... baie van die wat hier lees sal sekerlik 'n hardehout snyplank hê en baie sal ook die eienaars wees van hardehout bakke. Die bakke word langs die paaie verkoop deur smouse en jy kan van dit in snuistery winkels kry. Ek het nie 'n probleem met die aankoop van die goed nie ... die skade is reeds gedoen toe die boom afgekap is ... koop die bord en versorg dit ... dan het die boom nie verniet gesterf nie.
Klaar olie gesmeer
Die waarheid is dat as jy jou houtborde en bakke goed versorg sal dit vir langer as jy bestaan en waarskynlik jou kinders en kleinkinders ook oorleef.
Ek verkies om my bakke by die smouse te koop want hulle smeer nie allerhande selers of vernisse op nie. Die meeste van hulle gebruik gewone vloer politoer. Dis om die ding te laat blink en mooi te laat lyk ... dis die wat ek koop maar verkies eintlik die wat nog rou en vaal is.
Eerste stap as ek by die huis kom is om die bak ordentlik te skroop met warm water en seep en 'n potskuur spons. Raak ontslae van die politoer ... dit gaan jou kos in elkgeval sleg laat proe.
Nou moet jy die bak los dat hy kan droog word ... nie in die son nie ... dis ongesond om so nat bak in die son te sit. Hy kan kraak.
Nadat hy mooi droog geword het, so dag of wat later, kan jy hom begin behandel. Ek doen gewoonlik die onderkant eerste. Gebruik lekker silwerskoon vars Canola olie ... of sonneblom olie ... ek verkies Canola want dis redelik smaakloos en is baie lig in kleur.
Jy het so omtrent een eetlepel vol nodig, afhangende van die grootte van die bak. Gooi die olie op die bak en nou moet jy nie vol fiemies wees nie. Vryf die olie mooi egalig oor die hele bak met jou kaal hand ... nie 'n lap of 'n kwas nie ... jou hand. Maak seker jy smeer dit lekker dik aan en as die hout wit vlekke in het, smeer dit daar meer aan want die wit is gewoonlik sagter.
Nou sit ek die bak so onderstebo in die son vir so 30 minute. Na 30 minute gebruik ek papierhandoek en maak die bak mooi skoon. Vee die olie goed af ... niks natkolle moet oorbly nie.
Nou doen ek die binnekant net soos die buitekant en terug son toe. Dan na 30 minute vee ek die binnekant ook mooi droog met papierhandoek.
Nou is jou houtbak weer fiks en mooi vir die volgend jaar of wat. Doen dit gereeld met jou houtbakke en borde en hulle sal vir jare en jare mooi bly. Jy kan dieselfde doen met jou houtlepels en slaai vurke.
Ek sal gladnie voorstel dat jy olyfolie gebruik nie want olyfolie het 'n kenmerkende smaak en geur en dit wil jy nie in jou houtbakke hê nie. Hierdie spesifieke bak as is meer as 10 jaar in my kombuis en hy gaan nog baie jare diens gee ... net so bietjie liefde en respek.
O ja ...moenie jou houtborde en bakke in die skottelgoedwasser sit nie. Was met warmwater en seep en spoel goed af, maak dadelik mooi droog.
Ek hou altyd 'n halwe suurlemoen handig op die wasbak ... sodra ek klaar is met 'n snyplank, spons dadelik skoon met skottelgoed seep, spoel af met warm water ... vryf met die suurlemoen en spoel af met koue water. Nou is die kans vir slegte reuk baie skraal. Hou jou borde dop, as jy sien hulle begin droog lyk, olie maar weer.
Deesdae kry mens bamboes snyplanke ... hulle moenie geolie word nie en jy kan hulle na die was proses net laat staan en droog word, nie nodig om af te droog met vadoek nie ... jou houtborde moet jy droog maak.
Nog 'n onding ... moenie jou snyplanke in die water laat lê nie. As jy dit doen het jy 'n baie goeie kans om jou bord of bak te laat bars ... of hy bars tydens die lê in die water of as jy hom laat droog word. Hardehout suig nie sommer water nie en as jy hom in water laat lê dan trek slegs die buitenste lagie vog. Dit veroorsaak groot spanning op die opervlak en dis wat jou houtbord of bak sal laat kraak.
Geplaas deur Colyn Serfontein om 14:09
Potluck - Rek die mince
Deesdae is dit nogal 'n depressiewe ding om te gaan kos koop. Pryse van goed is mal en as jy nie versigtig is nie kan jy baie maklik 'n onsedelike klomp geld spandeer op 'n mandjie wat nie baie vêr gaan kom in jou kombuis nie.
Man Kos is op 'n missie om lekker kos te maak wat bekostigbaar is. So kom dit dan dat ek in die kombuis inloop so teen laatmiddag en ek wonder ... wat gaan ek vanaand op die tafel sit. Dit is iets wat in duisende huise gebeur en my oë dwaal oor die kaste en deur die vrieskas.
Lekker kool en maalvleis
250gr Mince, aartappels, uie, 'n klein kool koppie, blaarslaai en tamaties. Nou moet ek kos maak vir 3 mense. Dis maar 'n klein pakkie mince en beteken so omtrent 80 gram vleis per persoon ... minder as 'n burger pattie by 'n fastfood plek.
Eerste maak ek die slaai en 'n slaaisous van yoghurt, heuning, suurlemoensap en mosterd. Dis 'n lekker dik en geurige sous wat opsigself voedsaam is.
Kap die uie op en sit 'n pot op die stoof. Twee eetlepels varkvet en 'n goeie klompie braaispeserye ... die gaan die basis van my sous word en ek roer die uie totdat dit lekker sag gebraai is. Die vet is lekker warm en borrel en spat. Pasop vir brand.
Ek meng twee teelepels sous poeier in 500ml water in ... ek gebruik Ina Paarman se sous poeier maar jy kan Bisto of iets soortgelyks gebruik. Nou skep ek twee eetlepels meel in die uie en vet in die pot en roer dit goed. Spoedig verdik dit tot 'n pasta, Nou moet jy bly roer en die pasta kans gee om so bietjie uit te braai. Hou die pot lekker warm en roer gereeld sodat dit nie aanbrand nie. As jy nou brand kan jy dit maar wegsmyt en gaan fliek.
Geurig en goedkoop
Dan gooi ek die watermengsel in die pot in ... dis 'n gespat en borrel dat die stoom trek en ek roer dit aanhoudend. Spoedig het die meelpasta mooi opgelos en daar is 'n lekker sous met uie in aan die kook. Moenie die plaat afdraai nie ... laat hy maar warm bly. Nou gooi ek die mince so in die pot sous in en roer. Breek die mince op so fyn as jy kan en laat die pot kook. Die gaan nou regte vaal mince wees. Na so 5 minute is die mince mooi fyn en gaar. Onthou, mince is gewoonlik maar taai vleis en ek kook dit dit altyd goed om lekker sag te word. Gooi nou nog 'n koppie water in die sous want dis nogal dik. Jy wil 'n sous kry wat amper soos room lyk. Roer goed.
Nou is dit tyd om die sous te begin proe ... kanse is dat dit nie regtig lekker gaan wees nie maar die geheim is om dit van 'n kant af reg te maak ...
Eerste gooi ek bietjie asyn in en proe ... jy wil die suur net begin proe. Volgende gooi ek suiker in, begin met een teelepel. Proe ... jy wil die soet en die suur proe. Sodra jy dit mooi gebalanseer het dan weet jy die basis is reg ...
Nou kan jy ander speserye insit waarvan jy hou ... maar moenie sout insit nie ... dit kom heel laaste.
Jy kan chutney bysit, Worcestershire sous, soy sauce en chili sous. Dit waarvan jy hou. So bietjie kerriepoeier is ook lekker.
Laaste toets jy nou vir sout en ek het gevnd dat as ek so teelepel sous vat en dan bietjie sout op dit strooi en proe kry ek 'n goeie idee van wat om te doen. Onthou sout verbreed die smaakprofiel ... dis wat sout doen.
Nou is die sous reg, miskien dalk nie dik genoeg nie maar dis nie 'n probleem nie. Draai die plaat bietjie stadiger en laat prut terwyl ek my aartappels in die mikrogolf gaar stoom ... dit vat so 10 minute.
Terug na die sous toe. Draai die plaat op en kry die sous baie warm ... as dit goed borrel, gooi al die gekerfde kool in, rooer goed en sit die deksel op, skakel die plaat af. Die neem so 5 minute.
Nou skep ek die borde op, breek die aartappels oop en strooi gemaalde swart peper oor en as jy wil, so lekker blêrts botter. Skep die slaaisous oor die slaai.
Die vleis sal nou reg wees. Jy wil nie die kool heeltemal pap gekook hê nie.
Laaste skep ek die vleissous en kool oor die aartappel ... lekker sopperig.
En daar is dit ... geurig, gesond en dit kos nie 'n arm en 'n been nie.
Geplaas deur Colyn Serfontein om 09:17
Etikette: Maalvleis, Raap en Skraap
Snaxie - lekker Corn Dogs
Man Kos is mos iets wat maklik geëet kan word ... vat dit sommer so met die hand en daar gaan jy. Nou hierdie Amerikaanse snaxie is baie lekker en verseker pure Man Kos.
Met al die publisiteit rondom al die goed wat ons mag eet en wat ons nie mag eet nie en dit wat ons verseker gaan dood maak en dit wat ongetwyfeld vet maak, word mens soms erg depressief as jy net aan kos dink.
Vir my is die belangrikste reël dat ek moet darem 'n redelike goeie idee hê van waar kom my kos vandaan. So het dit dan gebeur dat ek oor die laaste klompie jare al die gewone worsies, polonies, hoenderlewers, burger patties en viskoekies vermy soos die pes. Die goed leen hulle by uitstek daartoe dat ons allerhande gemors gevoer kan word en ons is salig onbewus daarvan.
Beslag in die glas
Hier in Nelspruit is 'n slaghuis, Meat Delights ... en by hulle koop ek die worsies waarvan so baie van ons hou. Ek vertrou die slagter dat sy nie long, poepol en tong in my worsies sal sit nie en dis goed genoeg vir my.
Rol in die meel
Corn Dogs is uit en uit 'n Amerikaanse skepping en die laaste klompie jare sien ons dit by feeste en Saterdag Markte. Sover ek kon vasstel is die naam Corn Dog blykbaar omdat daar mieliemeel in die beslag gesit word. Ek sit Jan Pap se Braaipap meel in myne want dis lekker grof. Jy kan enige mieliemeel insit wat jy het, ek sien dat sommige mense polenta in sit.
In die diepvet braaier
Nou wat presies is die Corn Dog ... dis eenvoudig ... bloot net 'n worsie wat op 'n stokkie gedruk word, in die beslag gedoop word en dan in diepvet gebraai word. Klink eenvoudig maar jissie ... dis lekker.
Die belangrikste ding is dat jy moet jou beslag aanmaak en dan gooi ek dit in 'n glas, 'n Glas wat diep genoeg is sodat die worsie mooi in die beslag ingedruk kan word. Dis belangrik want anders gaan jy sukkel. Tweede ding is, maak seker jou gekose worsies is mooi droog, ek droog hulle af met papierhandoek. As jy dit nie doen nie gaan jy probleme kry met die vog in die diepvet en jou beslag gaan nie lekker klou nie. Laastens is dit nodig dat jy die worsies in koekmeel rol voordat jy dit in die beslag doop.
Nou as jy al die dinge gedoen het dan kan jy redelik seker wees die braaiery gaan goed afloop. Ek maak my olie so 175C to 180C warm. As jy nie 'n diepvet braaier het nie, gebruik 'n groot pan want dis belangrik dat die worsie met stokkie en al mooi in die olie kan ingaan.
Hier is die resep ...
6 sausages / hotdogs - Ek gebruik gewoonlik Frankfurters of Russians.
1 Koppie Self Rising flour - as jy nie het nie. Gewone meel plus 1 Teelepel bakpoeier.
Sout en Peper ... ek gooi ook Braaivleis speserye in.
Olie vir die diepbraai.
Gooi alles in 'n bak en meng goed. Dis 'n baie stywe beslag en dis wat jy soek.
Steek nou stokkies in die worsies en doop in die beslag. Dan olie toe. Vir so 7 tot 8 minute. Moenie die olie te warm maak nie want dan gaan die deeg brand.
Hier is 'n video van hoe dit gedoen word ... Corn Dogs
Ek het al omtrent al die worsies wat hulle maak so gebraai, ek hou nogal van die Russians maar my familie verkies die gewone Frankfurters.